朱翌
元宵怀都城简胡令俊民时胡连夕在告
天豁晴光合，檐收雪汗乾。
灯期欣在候，火令不为难。
方喜春风动，犹怜暮色寒。
仙晨今夜乐，帝所旧年观。
郁郁卿云密，葱葱瑞气盘。
五门双阙耸，三岛十洲攒。
风伯清黄道，钩陈卫赤鸾。
声流车水快，花影烛龙蟠。
入望云裳举，低迷杂佩珊。
歌翻楼上下，人与月团栾。
夜色清凝露，香风静泛兰。
陆莲摇艳质，汤鲤转惊澜。
故国云天外，家风楚俗完。
良时亦竞作，游兴颇相干。
诸县丰登际，元戎礼数宽。
辍耕来野父，沽酒办余欢。
少问飞凫客，遥知道室安。
樵青能笑语，太白酌瀰漫。
要是弦堂宓，何妨花县潘。
黄庭须默课，灯录不重看。
羡子闭门坐，嗟予脚力殚。
醉归哦五字，一一待公刊。